**Datum: 30.09.2020.**  **SAOPŠTENJE ZA MEDIJE**

**m:tel: karijera je životni, a ne samo poslovni put**

*Izbor poslodavca, odnosno poslovnog puta, nije samo stvar radnog vremena. Upravo od tog izbora zavisi skoro čitav naš život, jer karijera obuhvata i našu ulogu u društvu, ali, treba naročito naglasiti, i naše slobodno vrijeme.*

Kada se ocjenjuje koliko je neki poslodavac poželjan, zapravo se ispituje ko nudi najbolje uslove za rad i razvoj zaposlenih. Dakle, najvažnije stavke su poslovni ugled poslodavca, visina plate, beneficije, sigurnost, ali i mogućnost napretka u struci.

Atraktivnost poslodavca je, u tom smislu, slika cjelokupnog poslovnog ambijenta koji neka kompanija njeguje u internom odnosu prema svojim zaposlenima. Istraživanja u BiH pokazuju da se iz godine u godinu izdvajaju skoro iste kompanije, što je jasna predstava kontinuiteta koji te kompanije ostvaruju u odnosu prema zaposlenima, a na način da im omogućavaju profesionalni razvoj, te stvaraju podsticajno radno okruženje.

Kompanija m:tel svoje liderstvo u oblasti telekomunikacija u BiH, stavlja u ravan sa razvojem i ostvarenjem punog potencijala zaposlenih, smatrajući te segmente neodvojivim. Upravo zato je primjer dobre korporativne prakse, te nosilac brojnih nagrada za poslodavca godine, ali i za društveno odgovorno poslovanje, što je u najčvršćoj vezi sa odnosom kako prema društvu i zajednici u kojoj posluje, tako i interno, prema svakom zaposlenom.

“Oduvek smo, kao kompanija, na svom poslovnom putu bili i ostali svesni prioriteta, koji su ujedno i pokretačka poluga naših uspeha i najveći kapital, a to su naši zaposleni. Mi se zaista vodimo idejom da kompaniju treba da čine zadovoljni i motivisani zaposleni, te za m:tel ova vizija nije samo formalnost nego svakodnevno i sistematsko angažovanje i ulaganje upravo u taj resurs – ljude! Dakle, najbolja merna jedinica uspeha jedne kompanije zapravo je zadovoljstvo zaposlenih, a koje se meri brojnim parametrima, ne samo visinom primanja, što je svakako bitno, nego i drugim mogućnostima i sigurnošću koje je poslodavac spreman da obezbedi svakom zaposlenom”, naglašava Marko Lopičić, generalni direktor kompanije m:tel.

Titula najpoželjnijeg poslodavca podrazumijeva i investiciju u mlade ljude, na način da im se pruža mogućnost konstantnog stručnog usavršavanja, kako bi se konstantno osavremenjivao sistem organizacije, motivisanim i talentovanim stručnjacima u svojim oblastima.

I prije nego što se posvete poslovnom angažmanu, kompanija m:tel mladim ljudima omogućuje razne vidove podrške na putu njihovog razvoja putem stipendija, ali i putem prakse, te raznovrsnih projekata u oblastima koje razvijaju znanje i talente, interaktivnim predavanjima i radionicama kroz program „m:teme“, u okviru kojih studenti imaju priliku da se upoznaju sa modernim tehnologijama, kao i putem donacija opreme i računarskih kabineta obrazovnim institucijama. Kroz program stipendija ove kompanije, u deset proteklih godina prošlo je više od 200 studenata, a upravo taj program, posmatran u širem okviru, predstavlja poseban vid saradnje između visokih škola i kompanije m:tel, te omogućuje aktivnu povezanost sistema obrazovanja i poslovnog sektora, kao zaloga za razvoj što kvalitetnijeg budućeg stručnog kadra. Takođe, m:tel tradicionalno u okviru projekta obavljanja stručne prakse okuplja i najbolje studente fakulteta sa kojima u tom smislu sarađuje – elektrotehnički fakulteti u Banjaluci i Istočnom Sarajevu, PMF Banjaluka, FTN Novi Sad, Ekonomski fakultet Banjaluka. Samo u posljednje tri godine, program stručne prakse u m:tel-u je završilo više od 70 studenata spomenutih fakulteta.

Zadovoljstvo zaposlenih, zaista je najvažniji faktor uspjeha svake kompanije. Kompanija m:tel, stoga, posvećuje veliku pažnju podizanju zadovoljstva zaposlenih, investiranjem u njihovo motivisanje, a kroz konstantnu brigu o njihovom zdravlju, podršku porodicama zaposlenih u specifičnim situacijama, edukaciju, kao i podršku aktivnostima zaposlenih koje samostalno odaberu. m:tel je kompanija koja, kao svaki dobar lider, vodi računa o internom komuniciranju i međusobnoj saradnji između kolega, razvoju timskog duha, društvenoj odgovornosti… Kompanija ima i svoje psihološko i pravno savjetovalište za zaposlene, te program materijalne i socijalne zaštite, ali i godišnje novčano nagrađivanje istaknutih zaposlenih.

Kompanija m:tel je uvijek spremna da podrži izvrsnost. Takve buduće zaposlenike, mlade i talentovane ljude, dočekuje širom otvorenih vrata.

Informacije o karijeri u kompaniji m:tel, pronađite na zvaničnom sajtu [mtel.ba/Karijera](https://mtel.ba/Karijera)